Der er tale om en 10.-klasseselev, der var på ryste-sammen-tur i Fjerritslev.

Nordjyllands Politi bekræfter overfor TV2 Nord, at en 17-årig kvinde mandag aften blev fundet livløs på bunden af et svømmebassin i Idrætscenter Jammerbugt i Fjerritslev. Den 17-årige var på ryste-sammen-tur med sin 10.-klasse fra Værløse. - I den forbindelse var der en 40-50 elever i svømmehallen sammen med syv lærere, der holder øje med dem. Pludselig er der én, der råber, at der ligger én på bunden, fortæller vagtchef ved Nordjyllands Politi, Jes Falberg. Ingen tegn på forbrydelse Det lykkedes nogle af eleverne, at få reddet kvinden op af vandet efter 3-4 minutter, hvorefter lærerne udøvede livreddende førstehjælp på hende. - Det lykkedes dem at få en puls på hende, og så blev hun fløjet ind på skadestuen i Aalborg, hvor man desværre klokken 04.59 måtte erklære hende for død, siger Jes Falberg. Det er endnu uvist, hvad der førte til, at den unge kvinde endte på bunden af svømmebassinet. Det skal ligsyn nu være med til at fastlægge, men Jes Falberg understreger at der ikke er noget, der tyder på en forbrydelse. De pårørende er blevet underrettet og der er blevet iværksat et psykosocialt beredskab for elever og lærere.